**PACTE PER BARCELONA**

**TAULA MODEL URBÀ**

**SESSIÓ 1\_ 20 maig 2020**

A la primera sessió de la Taula sectorial de Model Urbà per al Pacte per Barcelona les persones assistents van coincidir en que cal **repensar el model urbà de la ciutat per fer front als reptes globals** -emergència climàtica, transició energètica, qualitat de l’aire i salut-i cal **promoure un urbanisme resilient.**

Davant la nova situació que ha d’afrontar la ciutat, cal fomentar la **reactivació econòmica i social tot prioritzant la qualitat de vida de les persones.** En definitiva, cal posar **les persones al centre**, contribuint a fer realitat la ciutat cuidadora. En la ciutat postcovid es fa més necessari que mai adoptar una **visió metropolitana** en el disseny de les polítiques urbanes, per donar resposta a la ciutat real. Per fer-ho, **caldrà generar sinèrgies entre els sectors públic-privat-comunitari-recerca**.

En el camp de **l’espai públic** s’ha d’afrontar la **redistribució de l’espai urbà en pro dels vianants i ciclistes**, garantint l’equitat entre tots els barris i tenint present la diversitat humana. L’ampliació de voreres no ha de derivar en una privatització d’aquest espai conquerit. Caldrà destinar part de la calçada a les terrasses i/o a les motocicletes.

En el nou disseny de l’espai públic s’han de posar **la vida quotidiana, les cures i els treballs domèstics al centre**, afavorint un major espai per als vianants però també una dotació adequada del mobiliari urbà, per tal de garantir **l’equitat de gènere en l’espai urbà**. Alhora, caldrà desplegar actuacions tàctiques que garanteixin l’accessibilitat i la diversitat humana. Per fer-ho, es fa necessari fomentar la ciutat dels 15 minuts, és a dir, poder atendre les necessitats bàsiques en l’entorn més pròxim, reforçant l’escala de barri.

Per afrontar l’emergència climàtica és fonamental **incrementar el verd** a la ciutat i crear connexions entre les zones verdes urbanes però també fins als grans parcs i espais naturals.

La Barcelona postcovid ha de promoure la creació d’espais per a **l’empoderament de la ciutadania**: fablabs i ateneus han emergits com espais d’implicació ciutadana durant la crisi sanitària que cal potenciar en el futur.

En el camp de la **mobilitat** s’ha de fer una **aposta decidida pels mitjans de transport sostenibles i compartits**: potenciar el transport públic, la mobilitat a peu i en bicicleta. Respecte al transport públic caldrà desplegar un pla de xoc per millorar el seu finançament i evitar la reducció d’ingressos. Al mateix temps, caldrà treballar per **retornar la confiança en el transport públic** augmentant la freqüència, millorant la velocitat comercial de l’autobús i garantint els protocols d’higiene.

Cal vertebrar el **transport públic i la xarxa de carris bici amb òptica metropolitana**; promovent el bicing metropolità. La xarxa de carrils bici s’ha d’ampliar de forma integral a tota la ciutat, amb un disseny segur i de la major qualitat possible.

Actuacions com la provisió **d’aparcaments segurs per a bicicletes**, la implementació de la **preferència semafòrica per a vianants** i ciclistes per evitar aglomeracions o la **reducció de la velocitat** a 30km a tota la ciutat excepte rondes també emergeixen com a necessàries per al canvi modal.

En termes d’infraestructures és necessari accelerar la construcció d’aquelles pendents per millorar la connexió en transport públic amb les ciutats de l’àrea metropolitana, així com i avançar en la construcció de l’estació **La Sagrera** per racionalitzar la xarxa d’intermodalitat. La dotació de les infraestructures necessàries per a la implantació del **transport de la última milla** permetrà alhora potenciar el petit comerç local i afrontar la gestió de l’e-commerce.

En paral·lel, invertir en la creació de parks and ride, electrificar la ciutat per facilitar la implantació dels vehicles elèctrics i regular les llicències de motocicletes de sharing també poden contribuir a la millora de la mobilitat.

Enfront l’emergència climàtica i la transició energètica cal plantejar el decreixement del port i l’aeroport. Incrementar i millorar el verd a la ciutat i també generar connexions entre el grans espais verds de la ciutat i els espais naturals.

En el camp de **l’habitatge** per fer front a la crisi climàtica i implementar la transició energètica caldrà es fa més necessari que mai promoure la **rehabilitació sostenible del parc** per fer-lo **més habitable, sostenible i segur**, parant especial atenció als barris vulnerables. En aquest àmbit també es pot incrementar l’exigència de la certificació energètica i incloure certificats d’edificis saludables.

A banda de les millores energètiques, el confinament a causa del Covid19 ha evidenciat la necessitat d’afrontar millores formals. Així, cal **replantejar els espais comuns dels edificis** residencials procurant espais per a les cures, per al teletreball i per fomentar la xarxa comunitària. Per fer-ho, caldrà implantar la **flexibilització de la normativa** per permetre dotar-se de noves zones comunes i/o donar nous usos a porteries, terrats, etc.

Per donar resposta a la crisi habitacional, s’ha **d’augmentar l’oferta d’habitatge** amb obra nova, adaptant els locals comercials, mobilitzant sòl públic o sòls de reserva amb cessió del dret de superfície. La construcció d’habitatge assequible, de lloguer i dotacional ha de donar **resposta a tots els col·lectius**. Per fer-ho, s’han de crear **mecanismes de major agilitat en la tramitació de les llicències** d’obres per part de l’administració, s’ha de generar una bona infraestructura de dades públiques que permeti fer un bon seguiment de les polítiques i cal fomentar les **col·laboracions publico-privades** per facilitar la creació d’habitatge. La construcció com a sector que permeti reimpulsar l’economia i generi ocupació.

Durant els propers mesos en el camp de **l’activitat econòmica** caldrà afavorirel teletreball i promoure la flexibilitat horària. La represa econòmica ha de passar pel foment de la **ciutat productiva,** **l’economia circular** i **l’economia social i solidària**. Per fer-ho, caldrà desplegar polítiques d’atracció i localització d’activitat econòmica i de producció a la ciutat, i promoure el decreixement del turisme. Sense oblidar la necessitat de canviar el model de residus fomentant polítiques de residu zero.